สถานการณ์ไวรัสโคโรนาในไทย จนถึงขณะนี้ ยังไม่มีผู้ป่วยเพิ่ม ส่วนอาการผู้ป่วยทั้งหมดดีขึ้นตามลำดับ
สถานการณ์ไวรัสโคโรนาในไทย จนถึงขณะนี้ ยังไม่มีผู้ป่วยเพิ่ม ส่วนอาการผู้ป่วยทั้งหมดดีขึ้นตามลำดับ         นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวในการแถลงสถานการณ์ประจำวัน กรณีโรคปอดอักเสบ จากเชื้อไวรัสโคโรนาสายพันธุ์ใหม่  2019 ในประเทศไทย ว่า ขณะนี้สถานการณ์คงที่ ไม่พบผู้ป่วยเพิ่ม ทำให้ยอดผู้ป่วยสะสมในไทยขณะนี้ยังเท่าเดิมที่ 25 ราย เหลือรักษาในโรงพยาบาล 16 ราย ทั้งหมดอาการดีขึ้นตามลำดับ ส่วนใหญ่รอเพียงผลยืนยันไร้เชื้อจะกลับบ้านได้ ยอดผู้เข้าข่ายเฝ้าระวังสงสัยป่วย สะสมตั้งแต่วันที่ 3 มกราคมถึงปัจจุบันมี 615 ราย ให้กลับบ้านแล้ว 225 ราย ส่วนใหญ่พบเป็นไข้หวัดใหญ่พร้อมเผยข่าวดีเบื้องต้น 4 ใน 138 คนไทย ที่กลับจากอู่ฮั่น แล้วถูกแยกโรค อาการดี ผลตรวจเบื้องต้นไม่พบเชื้อโคโรนา รอผลแล็ปยืนยันอีกครั้ง ยืนยันไม่ใช่หายป่วยจะให้ออกจากโรงพยาบาลไปอยู่รวมกับคนอื่นๆ ภายในพื้นที่ฐานทัพเรือสัตหีบ จนกว่าจะพ้น 14 วันระยะฟักเชื้อ ด้านนายแพทย์เกียรติภูมิ วงศ์รจิต อธิบดีกรมสุขภาพจิต กล่าวว่า ภาพรวมการเฝ้าระวังสุขภาพจิตคนไทยที่กลับจากอู่ฮั่น ส่วนใหญ่อยู่ในเกณฑ์ดี ไม่มีใครเข้าเกณฑ์มีปัญหาสุขภาพจิต สำหรับบรรยากาศการจำหน่ายหน้ากากอนามัย ที่ร้านขายยา อภ. สาขากระทรวงสาธารณสุข ซึ่งเป็นร้าน 1 ใน 8 สาขาของ อภ. ตั้งแต่ก่อนเปิดขายรอบแรก 08.00 น. มีเจ้าหน้าที่และประชาชนบริเวณใกล้เคียงกระทรวงฯ มารับบัตรคิวและรอต่อแถวซื้อเป็นจำนวนมาก ซึ่ง อภ. ได้บรรจุหน้ากากอนามัย เป็นห่อละ 10 ชิ้นจำหน่ายในราคาห่อละ 10 บาท หรือตกชิ้นละ 1 บาท จำหน่ายรอบละ 500 ห่อ ซึ่งหมดในเวลาอันรวดเร็ว ก่อนเปิดแจกบัตรคิวรอบ 2 จำหน่ายอีก 500 ห่อ เริ่ม 12.00 น.นอกจากเปิดจำหน่ายชิ้นละบาทแล้ว อภ.ยังสมทบหน้ากากอนามัย ให้กระทรวงสาธารณสุขนำแจกจ่ายให้ประชาชน ทุกวันจะมีผู้บริหารกระทรวงสาธารณสุข นำทีมเดินขบวนแจกจ่ายหน้ากากอนามัยให้ประชาชน ซึ่งเช้าวันนี้นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ได้นำทีมออกแจกจ่ายเองที่สถานีรถไฟฟ้า BTS สยาม